РЕГЛАМЕНТ (ЕО) № 631/2007 НА СЪВЕТА
от 7 юни 2007 година
за изменение на Регламент (ЕО) № 147/2003 относно някои ограничителни мерки по отношение на Сомалия
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално членове 60 и 301 от него,
като взе предвид Обща позиция 2007/391/ОВППС на Съвета от 7 юни 2007 г. за изменение на Обща позиция 2002/960/ОВППС относно ограничителни мерки срещу Сомалия (1),
като взе предвид предложението на Комисията,
като има предвид, че:
(1)
Обща позиция 2002/960/ОВППС предвижда ембарго върху износа на оръжия, муниции и военно оборудване за Сомалия и забранява предоставянето на технически съвети, финансова или друга помощ и обучение, свързани с военни действия в Сомалия. Забраната за предоставяне на техническа и финансова помощ, свързана с военни действия, бе приложена с Регламент (ЕО) № 147/2003 (2).
(2)
На 20 февруари 2007 г. Съветът за сигурност на Организацията на обединените нации прие Резолюция 1744 (2007) (наричана по-долу „Резолюция 1744 (2007) на СС на ООН“), в която, inter alia, добавя изключения от тези ограничителни мерки по отношение на доставките на оръжия и военно оборудване, както и на техническо обучение и помощ и свързаните с тях финансиране и финансова помощ, предназначени единствено за поддръжката на или използването им от мисията на Африканския съюз в Сомалия (AMISOM), посочена в параграф 4 от Резолюция 1744 (2007) на СС на ООН, както и на доставките на оръжия и военно оборудване и прякото или непряко предоставяне на технически съвети, предназначени единствено за подпомагане на развитието на институции в областта на сигурността в Сомалия в съответствие с политическия процес, предвиден във Временната федерална харта на Сомалия, съгласно параграфи 1, 2 и 3 от Резолюция 1744 (2007) на СС на ООН.
(3)
Обща позиция 2007/391/ОВППС изменя Обща позиция 2002/960/ОВППС с цел привеждане на изключенията от ограничителните мерки в съответствие с Резолюция 1744 (2007) на СС на ООН. Регламент (ЕО) № 147/2003 следва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 147/2003 се изменя, както следва:
1)
добавя се следният член 2а:
„Член 2a
Чрез дерогация от член 1 компетентният орган, посочен в изброените в приложението интернет страници, на държавата-членка, в която е установен доставчикът на услуги, може да разреши, при каквито условия сметне за уместно:
а)
финансирането и предоставянето на финансова помощ, технически съвети, помощ или обучение, свързани с военни действия, ако бъде установено, че такова финансиране, съвети, помощ или обучение са предназначени единствено за поддръжката на или използването им от мисията AMISOM, посочена в параграф 4 от Резолюция 1744 (2007) на Съвета за сигурност на Организацията на обединените нации;
б)
предоставянето на технически съвети, помощ или обучение, свързани с военни действия, когато са спазени следните условия:
i)
съответният компетентен орган установи, че съветите, помощта или обучението са предназначени единствено за подпомагане на развитието на институции в областта на сигурността в съответствие с политическия процес, предвиден в параграфи 1, 2 и 3 от Резолюция 1744 (2007); и
ii)
съответната държава-членка е нотифицирала комитета, създаден съгласно параграф 11 от Резолюция 751 (1992) на Съвета за сигурност на Организацията на обединените нации, за становището си, че подобни съвети, помощ или обучение са предназначени единствено за подпомагане на развитието на институциите в областта на сигурността в съответствие с политическия процес, предвиден в параграфи 1, 2 и 3 от Резолюция 1744 (2007) и за намерението на компетентния ѝ орган да даде разрешение, и комитетът не възрази срещу това действие в рамките на пет работни дни от нотификацията.“;
2)
добавя се следният член 6а:
„Член 6a
Комисията изменя приложението въз основа на информация, предоставена от държавите-членки.“;
3)
добавя се следният член 7а:
„Член 7a
1. Държавите-членки определят компетентните органи, посочени в настоящия регламент, и информират за тях чрез посочените в приложението интернет страници.
2. Държавите-членки уведомяват незабавно Комисията за определените от тях компетентни органи след влизането в сила на настоящия регламент и я уведомяват за всяко последващо изменение.“;
4)
текстът на приложението към настоящия регламент се добавя като приложение.
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 7 юни 2007 година.